- 1 Korin
- <
- 10
- >

10
A uatagin tenas ueluatatang siounur Israel
1 *KT 13.21-22; 14.22-29Inggo u marang uanamana tapokis puk tamiuoum ro uanotoug tar inete ger man geke pokoso toso bung tubugigeig geka uakuakeluk teil tang Moses tar binaka ko kaueke ro mahar langit tasisin, kara talingorosina tang roon, kare tar binaka ka lih polakalasina tar laur ger Kubkubar. 2 Gisina uakapa tun ka siokor uahuhu tois toro mahar langit, dohi laur pare, no tamatang uakuakelukungua Moses. 3 *KT 16.35Gisina ka siokor ein tar siokonor nieining tar iaben, 4 *KT 17.6; Aha 20.11kara inum tar siokonor inumung tar iaben. Ge gisina pe ka inum tar kodomo geke tading tur toro palaua gero to iaben gere la teil tagu tasisin, doho palaua roon te Kristo. 5 *Aha 14.29-30Bo God puk ahik pah ke uaha tasir burehe tasisin, temaeit inggon ke uamata tasisin kare kaseigir tukunusisin tar butur padenen.
6 *Aha 11.4,34; 1Ko 10.11Doh gine daan, a mamang inetelikinin tere ualasira tapokis tagigeig mara hik pahi uamoko teregi nimalauelhir tar mamang inetelikininer sa ka guatguatameigisin. 7 Ahik pah mung lotu tasir god bohoboho misiana tasir gisiamehe tasisin, ge a puh pe ka boloin, tono uelhire God sioun pare,
“O tamata ra tabil, kara ein, kara sipak,
kara ualagoreih kara doum ra uaha pe tar niein.” Kale Tapokis 32.6
8 *Aha 25.1-9Inggeig ahik tun pahi guata toro uraur, misiana ka guata per gisiamehe tasisin, a 23,000ir tamat tasisina ka mat tar siokonor binak. 9 *Aha 21.5-6Inggeig ahik tun pahi uedanga tang Kristo misiana ka guata per gisiameh, kare tung pousunguar soi tasisin. 10 *Aha 16.41-49Ahik tun pah mung menmene uasa misiana ka guata per gisiamehe sioun tang Moses, kare tung pousunguar anggelou gere keip teil toro mat tasisin. 11 Gininaniner inete ke pokos e ualasira tasisin, kara bolo uahiuaig e uatagin tagigeigene ri uangoulene daan re lang kapa pelar binak.
12 Temaeit gete kung namana siroum kung tur uanono tun, kapil uaia tunusioum getung pungoum. 13 Namana huara kompe ahik me uatolaua uasanine re lame tamiuoum re giamehe sioko tanine re lame tasir tamata uakap, ge God pe a uauaman ahik pahe bangang duk tar uatolaua uasa re lame tamiuoum geta hikoum pah mung matot. Doh gete lamer uatolaua uasa tamiuoum, God e poul tamiuoum me hagar, maeit ahikioum pah mung pesiau.
No nieinir god bohoboh, kare no nieinir Tamata Noman
14 Temaeit, inggoum ro bung kaloug, hiliu tar lotu tasir god bohoboh. 15 Inggo u menmene tamiuoumener tangtangouo remi ninaman. Banga katongosioum tar haua ku meneio. 16 *Mat 26.26-28A kapang tar niguata uaia geri heir keipieig tar niuah e uangoul tokaha keip tar deuatingina Kristo, doho bereit geri pisiseig o uangoul tokaha keip tar tukununa Kristo. 17 *Roum 12.5Teeit ge o sioko pe ro bereit, bo inggeig puk o bureh i la misiana sira pare, a tang siok, kari siokor ein toro bereit roon. 18 *NKP 7.6Banga tola tasir Israel mais gera ein tar inete gera guatain tar uahung, gisina ra uangoul tokaha keip tang God tar butur ra guata toinir uahung.
19 *1Ko 8.4Inggo u menmene pare, a uahung geka guatain tasir god bohoboh a to tengkan? Ue a god bohoboh a to tengkan? Ahik! 20 *Ual 32.17; UGO 9.20Bo nas uahungur tamata gera tele tang God a uahungunin ahik pahe la tang God, e la tasir liouana uasa. Ahik pahu malara tamiuoum mung uangoul tokaha keip tasir liouana uasa. 21 *2Ko 6.15-16Inggoum ahik pah mung matotong inum tola tena kapar Tamata Noman, kare tena kapar liouana uasa. Ahik pah mung matotong ein to tena pateher Tamata Noman, kare tena pateher liouana uasa. 22 *Ual 32.21Inggeig i marang uagehegehe tar Tamata Noman? Inggeig tesir tampopokohontiehe tatanon?
O tamatang tagorong mana ka guata teres nimalar
23 *1Ko 6.12Inggoum mung kula pare, “Inggo ka uauiaio tar guata tereg nimalara tar mamang inetelik.” Bo a mamang inetelik pukunin a giniameh ahik pahe guata uaia totomua. “Inggo ka uauiaio tar guata tereg nimalara tar mamang inetelik.” Bo ahik puk paha mamang inetelik re matotong poul me tamat. 24 *Roum 15.1-2A tamat ahik pahe sir mena niuia katong, bo e sir kompe torosio uiar gisiameher tamat.
25 Ein tar mamang inetelik ra uabulauaig tar butur gera bulbulaua toigir singsingin, kara hik me dangat ia ka kale turiginin. 26 *Ker 24.1; 50.2; 1Ti 4.4Ge a niein penine i kot, kara mamang inetelik gere mokane i kot a nanar Tamata Noman.
27 Gete mo tamat ahik pah ra tagorong mana tang Kristo ra kila tamiuoum tar la ein to tonoso umasin, mung la getung malar, karung ein tar haua ra uatoko ueleheirin tamiuoum, ahik pah mung dangat ia ra kale turiginin. 28 *1Ko 8.7Bo gete me tamata re hire tamiuoum pare, “A nieininine ka guataig tar uahung tasir god bohoboh.” Song ahikioum pah mung ein taninin tono uiaene ke hire tamiuoum tar haua re moko tena niateon ia re la turunin. 29 Doha niateonene ahik paha emiuoum na niater tang giamehe siokor tamat, ae maene re pemai to puk reg nimalaro tena niater tang giamehe siok? 30 *1Ti 4.4Gete ku heirio tar niuaha tang God tereg niein, ae maene ra meneio geku heir manasa peo tar niuaha tang God taninin?
31 *Kol 3.17Temaeit a haua gero einigia, karo inum ue a haua ro guatagia, uatakai keip dedempe taninina tang God. 32 *Roum 14.13Ahik pah mung guata uasa tasir Ju ue tasir gime uan ue tosno tamata God. 33 *1Ko 9.20-22Bo mung guata sira puk misiana ku uauaha tun peo tasir tamata uakapa tun tar mamang hagarilik, ge inggo pe ahik pahu sir katongo torogo uia, bo inggo u sir torosio uiar bureher tamat, maeit ra banotong udeilisin.

- 1 Korin
- <
- 10
- >

*10:1: KT 13.21-22; 14.22-29

*10:3: KT 16.35

*10:4: KT 17.6; Aha 20.11

*10:5: Aha 14.29-30

*10:6: Aha 11.4,34; 1Ko 10.11

*10:8: Aha 25.1-9

*10:9: Aha 21.5-6

*10:10: Aha 16.41-49

*10:16: Mat 26.26-28

*10:17: Roum 12.5

*10:18: NKP 7.6

*10:19: 1Ko 8.4

*10:20: Ual 32.17; UGO 9.20

*10:21: 2Ko 6.15-16

*10:22: Ual 32.21

*10:23: 1Ko 6.12

*10:24: Roum 15.1-2

*10:26: Ker 24.1; 50.2; 1Ti 4.4

*10:28: 1Ko 8.7

*10:30: 1Ti 4.4

*10:31: Kol 3.17

*10:32: Roum 14.13

*10:33: 1Ko 9.20-22

© 2011 Wycliffe Bible Translators, Inc.